ابو طالب اور حضرت خدیجہؓ کی وفات کے بعد قریش کو کس کا پاس تھا ، اب وہ نہایت بے رحمی اور بے باکی سے حضور ﷺ کو ستانے لگے ، راستہ میں آپﷺ پر غلاظت ڈالی جاتی اور کانٹے بچھائے جاتے ، گالیاں دی جاتیں ، عقبہ بن ابی معیط نے آپﷺ کاگلا گھونٹنے کی کوشش کی ، ایک مرتبہ ابو جہل نے پتھر سے حضور ﷺ کو ہلاک کرنے کی کوشش کی ، مکان میں غلاظت اور کوڑا کرکٹ پھینکے جاتے ، ان مصائب سے تنگ آکر آپﷺ نے گھر میں نماز کے لیے ایک حجرہ مختص کر لیا اور وہیں نماز ادا کرتے ، جب ان باتوں کی اطلاع بنی ہاشم کے نئے سردار ابو لہب کو ہوئی تو وہ آپﷺ کے پاس آیا اور کہا کہ : ابو طالب کی زندگی میں جو آپﷺ کا عمل تھا اسے جاری رکھو ، تمھیں لات کی قسم ! جب تک میں زندہ ہوں آپﷺ پر کوئی ظلم نہ ہونے دوں گا ، ابو لہب کی حمایت کے بعد آپﷺ گھر سے نکلے تو ابن غلیطہ نے سرِ بازار آپﷺ سے گستاخی کی ، ابو لہب کو اطلاع ہوئی توجا کر اس کی خوب خبر لی ، اس کے شور مچانے پر لوگ جمع ہو گئے ، دریافت کرنے پر ابو لہب نے کہا کہ اس نے عبد المطلب کا دین ترک نہیں کیا ہے اوریہ کہ بنی ہاشم کے سربراہ ہونے کے ناطے وہ اپنے بھتیجے پر کوئی ظلم برداشت نہ کرے گا ، اس کے بعد لوگوں نے حضور ﷺ کو ستانا چھوڑ دیا ، لیکن بعد میں ابو لہب نے پھر اپنا رنگ بدلا اور حضورﷺ کا دشمن بن گیا ۔
Entity: ہاشم — Type: /person